SK Úradný vestník Európskej únie C 326/4

Zhrnutie rozhodnutia Komisie

z 20. decembra 2012,

týkajúceho sa konania podľa článku 102 Zmluvy o fungovaní európskej únie a článku 54 Dohody o EHP

[Vec COMP/D2/39.654 – Reuters Instrument Codes (Kódy RIC)]

[oznámené pod číslom C(2012) 9635]

(Iba anglické znenie je autentické)

(Text s významom pre EHP)

2013/C 326/04

Dňa 20. decembra 2012 Komisia prijala rozhodnutie v konaní podľa článku 102 Zmluvy o fungovaní Európskej únie. V súlade s ustanoveniami článku 30 nariadenia Rady (ES) č. 1/2003 (1) Komisia týmto uverejňuje mená dotknutých strán a hlavný obsah rozhodnutia vrátane všetkých uložených pokút, pričom sa zohľadňuje oprávnený záujem podnikov chrániť svoje obchodné záujmy.

(1) Dňa 30. októbra 2009 sa Komisia rozhodla začať konanie proti spoločnosti Thomson Reuters Corporation a spoločnostiam, ktoré sú pod jej priamou alebo nepriamou kontrolou, vrátane spoločnosti Reuters Limited („Thomson Reuters“) pre údajné zneužitie dominantného postavenia na celosvetovom trhu s konsolidovanými údajmi v reálnom čase. Komisia prijala 19. septembra 2011 predbežné posúdenie podľa článku 9 ods. 1 nariadenia (ES) č. 1/2003 (2), ktoré bolo 20. septembra 2011 oznámené spoločnosti Thomson Reuters.

(2) Spoločnosť Thomson Reuters je celosvetovým poskytovateľom finančných informácií pre profesionálov v odvetví finančných služieb. Podľa predbežného posúdenia má Thomson Reuters dominantné postavenie na svetovom trhu pre poskytovanie konsolidovaných údajov v reálnom čase. Thomson Reuters mohol svoje dominantné postavenie zneužívať ukladaním určitých obmedzení, pokiaľ ide o používanie kódov finančných nástrojov Reuters (Reuters Instrument Codes – kódy RIC). Kódy RIC sú krátke alfanumerické kódy, ktoré vytvorila spoločnosť Thomson Reuters a ktoré identifikujú cenné papiere a ich pozíciu v obchodovaní.

(3) Thomson Reuters zakazuje svojim zákazníkom používať kódy RIC na získavanie konsolidovaných údajov v reálnom čase od iných poskytovateľov a zabraňuje tretím stranám vytvárať a spravovať porovnávacie tabuľky obsahujúce kódy RIC, ktoré by umožnili, aby systémy zákazníkov spoločnosti Thomson Reuters boli prepojiteľné s konsolidovanými údajmi v reálnom čase poskytovanými inými poskytovateľmi. Komisia dospela k predbežnému záveru, že tieto postupy vytvárajú výrazné bariéry pre zmenu poskytovateľov údajov a predstavujú zneužitie dominantného postavenia v zmysle článku 102 zmluvy a článku 54 Dohody o EHP.

(4) Thomson Reuters s predbežným posúdením Komisie nesúhlasí, ale napriek tomu ponúkol záväzky v súlade s článkom 9 ods. 1 nariadenia (ES) č. 1/2003 s cieľom rozptýliť obavy Komisie z narušenia hospodárskej súťaže. Dňa 8. novembra 2011 spoločnosť Thomson Reuters predložila prvý návrh záväzkov, ktoré mali rozptýliť obavy Komisie vyjadrené v predbežnom posúdení. Komisia uverejnila 14. decembra 2011 v Úradnom vestníku Európskej únie oznámenie podľa článku 27 ods. 4 nariadenia (ES) č. 1/2003, v ktorom uviedla zhrnutie veci i záväzkov a vyzvala tretie strany, aby predložili svoje pripomienky k návrhu spoločnosti Thomson Reuters (3). V rámci odpovede na prijaté pripomienky predložila spoločnosť Thomson Reuters dňa 27. júna 2012 zrevidovaný návrh záväzkov. Dňa 12. júla 2012 začala Komisia druhý test trhu a uverejnila zrevidované záväzky (4).

(5) Dňa 7. novembra 2012 spoločnosť Thomson Reuters predložila zrevidované záväzky („navrhované záväzky“). Navrhované záväzky pozostávajú z ponuky licencie (rozšírenej licencie ERL) zákazníkom, ktorí v čase požiadania o rozšírenú licenciu ERL mali predplatenú službu spoločnosti Thomson Reuters týkajúcu sa poskytovania konsolidovaných údajov v reálnom čase. Uvedená licencia sa bude vzťahovať na všetky licencované aplikácie v rámci služby spoločnosti Thomson Reuters týkajúcej sa poskytovania konsolidovaných údajov v reálnom čase. Bude sa vzťahovať aj na serverové aplikácie a s nimi súvisiace aplikácie pre nadväzujúcich jednotlivých užívateľov (View Charge Interface) slúžiace na prehliadanie prenášaných údajov, ich validáciu a spracovanie. Pokiaľ ide o licencie na poskytovanie údajov s celosvetovou platnosťou (Global Datafeed Licences), navrhované záväzky sa týkajú všetkých interných aplikácií (vrátane všetkých desktopových aplikácií), na ktoré bola udelená licencia v rámci takejto licencie s celosvetovou platnosťou. Navrhované záväzky sa nevzťahujú na používanie údajov poskytovaných v reálnom čase o vývoji na finančných trhoch, na ktoré bola udelená licencia na individuálne použitie v rámci služby spoločnosti Thomson Reuters nazvanej Packaged Desktop Service (5).

(6) Rozšírená licencia ERL poskytuje zákazníkom možnosť získať oprávnenie na ďalšie práva na používanie systému znakov RIC na účel zmeny poskytovateľov konsolidovaných údajov v reálnom čase. Za mesačný licenčný poplatok táto licencia umožňuje používať kódy RIC na odoberanie konsolidovaných finančných údajov v reálnom čase, pochádzajúcich od konkurentov spoločnosti Thomson Reuters na účel prechodu niektorej alebo všetkých ich serverových a desktopových aplikácií k využívaniu služieb iných poskytovateľov konsolidovaných údajov v reálnom čase.

(7) Navyše, na základe navrhnutých záväzkov spoločnosť Thomson Reuters bude poskytovať nadobúdateľom rozšírenej licencie ERL pravidelné a včasné aktualizácie príslušných kódov RIC, v prípade potreby aj vrátane potrebných informácií potrebných na kombinovanie kódov RIC so systémami znakov od iných poskytovateľov, napr.: príslušné miesto obchodovania, zdroj, oficiálny kód, mena alebo opis. Tieto aktualizácie sa budú poskytovať rovnako často ako aktualizácie poskytované zákazníkom spoločnosti Thomson Reuters.

(8) Navrhnuté záväzky sa týkajú zákazníkov, ktorí prejdú od odoberania konsolidovaných údajov v reálnom čase od spoločnosti Thomson Reuters k odoberaniu konsolidovaných údajov v reálnom čase od iného poskytovateľa (úplný prechod); ako aj zákazníkov, ktorí si ktorí si popri odoberaní služby poskytovania konsolidovaných údajov v reálnom čase od spoločnosti Thomson Reuters predplatia konsolidované údaje v reálnom čase od tretej strany, pričom neprestanú odoberať služby od spoločnosti Thomson Reuters (čiastočný prechod). Zákazníci, ktorí si predplatili rozšírenú licenciu ERL, si už nebudú musieť predplatiť žiadne iné údaje, ani služby od spoločnosti Thomson Reuters, a ani si nebudú musieť naďalej predplácať žiadne iné údaje, ani služby od tejto spoločnosti.

(9) Rozšírenú licenciu ERL si zákazníci spoločnosti Thomson Reuters budú môcť predplatiť počas obdobia 5 rokov od počiatočného dátumu (6). Ak si zákazník rozšírenú licenciu ERL počas pôvodného 5-ročného obdobia nepredplatí, môže si za mesačný poplatok 150 USD zakúpiť predkupné právo na predplatenie rozšírenej licencie ERL. Toto právo si možno uplatniť v období do 2 rokov od uplynutia pôvodného 5-ročného obdobia. Zákazníci spoločnosti Thomson Reuters tak budú mať na základe navrhnutých záväzkov v zásade 7-ročné obdobie na predplatenie rozšírenej licencie ERL. Po predplatení sa rozšírená licencia ERL poskytne zákazníkom na dobu neurčitú pod podmienkou zaplatenia príslušného poplatku.

(10) Ak zákazník skutočne podniká v EHP, navrhovanú licenciu možno použiť na celom svete.

(11) Navrhnuté záväzky umožňujú vývojovým pracovníkom tretích strán vyvinúť a udržiavať nástroje na umožnenie prechodu zákazníka k inému poskytovateľovi. Vývojoví pracovníci tretích strán môžu po zaplatení mesačného licenčného poplatku používať kódy RIC v rámci nástrojov na umožnenie prechodu zákazníka k inému poskytovateľovi, ktoré vyvinuli. Práva vývojových pracovníkov tretích strán sú stanovené v osobitnej licencii, ktorá je zahrnutá do prílohy II k navrhnutým záväzkom. Vývojoví pracovníci tretích strán môžu získať od alternatívnych predajcov konsolidovaných údajov v reálnom čase podporu pri vytváraní porovnávacích tabuliek so systémom znakov a môžu sa podieľať na výmene informácií (s výnimkou kódov RIC) a úzko navzájom spolupracovať pri vývoji, vytvorení, údržbe, predaji a propagácii nástroja na umožnenie prechodu zákazníka k inému poskytovateľovi.

(12) Medzi spôsobilých vývojových pracovníkov tretích strán nepatria predajcovia, následní predajcovia a redistribútori údajov o vývoji na finančných trhoch, pri ktorých je pre identifikáciu a navigáciu potrebný systém znakov, ako ani vývojoví pracovníci, ktorí priamo alebo nepriamo kontrolujú takýchto predajcov, následných predajcov alebo redistribútorov údajov o vývoji na finančných trhoch, sú nimi kontrolovaní alebo sú s nimi spoločne kontrolovaní.

(13) Spoločnosť Thomson Reuters ustanoví – s výhradou schválenia Komisiou – monitorujúceho správcu, ktorý bude v priebehu obdobia siedmich rokov od počiatočného dátumu sledovať, či táto spoločnosť dodržiava navrhnuté záväzky.

(14) Komisia sa nazdáva, že navrhnuté záväzky postačujú na rozptýlenie jej obáv z porušenia hospodárskej súťaže. Rozhodnutím Komisie z 20. decembra 2012 podľa článku 9 ods. 1 nariadenia (ES) č. No 1/2003 sa navrhnuté záväzky stali záväznými pre spoločnosť Thomson Reuters. V rozhodnutí sa okrem toho konštatuje, že vzhľadom na predložené záväzky už pominuli dôvody na konanie zo strany Komisie.

(15) Dňa 26. novembra 2012 sa uskutočnili konzultácie s Poradným výborom pre obmedzujúce postupy a dominantné postavenie. Vyšetrovateľ predložil záverečnú správu 29. novembra 2012.

(1) Ú. v. ES L 1, 4.1.2003, s. 1. Nariadenie zmenené a doplnené nariadením (ES) č. 411/2004 (Ú. v. EÚ L 68, 6.3.2004, s. 1).

(2) Nariadenie Rady (ES) č. 1/2003 zo 16. decembra 2002 o vykonávaní pravidiel, hospodárskej súťaže stanovených v článkoch 81 a 82 Zmluvy, (Ú. v. ES L 1, 4.1.2003, s. 1).

(3) Oznámenie Komisie uverejnené podľa článku 27 ods. 4 nariadenia Rady (ES) č. 1/2003 vo veci COMP/39.654 – Reuters Instrument Codes (kódy RIC) (Ú. v. EÚ C 364, 14.12.2011, s. 21).

(4) Oznámenie Komisie uverejnené podľa článku 27 ods. 4 nariadenia Rady (ES) č. 1/2003 vo veci COMP/39.654 – Reuters Instrument Codes (kódy RIC) (Ú. v. EÚ C 204, 12.7.2012, s. 44).

(5) Všetky komerčné ponuky, ktoré oprávňujú zákazníka na individuálne použitie obsahu vrátane (neobmedzeného) použitia údajov o vývoji na finančných trhoch, popri využívaní súvisiaceho balíčku desktopového softvéru (bez ohľadu na to, či sa zákazník rozhodne použiť časť obsahu alebo celý obsah konsolidovaných údajov poskytovaných v reálnom čase, alebo časť balíčka desktopového softvéru alebo celý balíček desktopového softvéru). Spoločnosť Thomson Reuters udeľuje licenciu na služby Packaged Desktop Services na základe osobitných obchodných podmienok a osobitných obmedzení použitia, než v prípade služieb poskytovania konsolidovaných údajov v reálnom čase, ako je napríklad i) 3000Xtra; ii) Eikon; iii) Trader; iv) Station; v) Thomson One, ako aj ich varianty a s nimi súvisiace licencie; a vi) zvyšné licencie na predchádzajúce služby spoločnosti Thomson Reuters 2000 alebo 3000, ak pre ne neplatia do značnej miery podobné podmienky licencie ako sú podmienky pre službu poskytovania údajov v reálnom čase.

(6) Najneskôr do šiestich mesiacov odo dňa, keď bolo spoločnosti Thomson Reuters doručené oznámenie o konečnom rozhodnutí Európskej komisie podľa článku 9 nariadenia Rady (ES) č. 1/2003.